**Modlitby matiek**

**„Prestaňte plakať a utrite si slzy, všetko, čo ste urobili pre svoje deti, nezostane bez odmeny“.**

 Jer 31,16

Tento citát zo Sv. písma uvádza Veronica, zakladateľka hnutia Modlitieb matiek v Anglicku, ako potvrdenie potreby a snahy odovzdanejšie sa modliť za svoje deti. Spolu so svojou švagrinou Sandrou boli pri vzniku prvej modlitbovej skupiny matiek. Boh ich úsilie požehnal do takej miery, že sa stali inšpiráciou nielen pre anglické matky. Dnes sú skupinky modliacich sa matiek v takmer 80 krajinách sveta, vrátane našej.

 My, mamy, chceme **dať svojim deťom všetko**...... Našli sme sa viaceré, ktoré cítime a na základe skúseností aj vieme, že ak v tom „všetko“ svojim deťom neukážeme Boha a našu dôveru v Neho, dávame im len veľmi málo.

 Aj preto sa už viac ako desať rokov stretávame a rady odkladáme každodenné povinnosti, aby sme sa spolu, v tichu, s radosťou či so slzami, modlili za svoje deti. Chválime Boha a ďakujeme mu za ne, vyprosujeme im Jeho pomoc a ochranu. Dostali sme ich ako vzácny dar a chceme sa oň starať najlepšie, ako vieme.

Vo farnosti TN – Juh sa v súčasnosti pravidelne stretávame v 3 skupinkách MM. Počas mnohých rokov stretnutí niektoré z matiek postupne zakladali ďalšie skupinky v iných farnostiach Trenčína alebo v jeho okolí. Pán požehnáva toto dielo a veríme, že mladé mamičky budú postupne, podobne ako my, chcieť odovzdávať svoje deti pod ochranu Boha, a nebudú sa namáhať samé. Môžeme zo skúseností povedať, že ovocím našich stretnutí je okrem duchovného spojenia aj vzájomná pomoc, ľahšie nesenie ťažkostí a znásobenie radostí, ktoré prežívame pri starostlivosti o naše deti.

 **Verte, milé mamy, že ak sa s Bohom „podelíme o svoju rodinu“, ak Ho prosíme za svojho manžela a naše deti, Jeho požehnanie naplní aj našu rodinu!**